*VEGA præsenterer:* **Built to Spill er første navn på plakaten til A Colossal Weekend 2019***Vi kan nu afsløre det første internationale act på programmet til A Colossal Weekend 2019. Resten af programmet offentliggøres løbende.*

For fjerde år i træk sparker VEGA og Colossal dørene op til en weekend i den progressive, mørke og eksperimenterende musiks tegn. A Colossal Weekend byder på alternativ og udfordrende musik, der bevæger sig på tværs af genrer og stilarter. Vi præsenterer både etablerede navne såvel som helt ukendte perler, der fortjener et publikum.

Programmet bliver annonceret løbende, men vi kan allerede nu løfte sløret for det første navn: Built to Spill.

Det uforudsigelige indierock-band Built to Spill har skabt et lydbillede, der indkapsler stadiet mellem skødesløs rock og upoleret, postmoderne pop. Sammenstød af følelser, dissonans og skrøbelig umiddelbarhed tager førersædet i amerikanernes ambitiøse musikunivers, hvor historierne sjældent har en lykkelig slutning. Gruppen drager i 2019 på 20 års-jubilæumsturné med albummet *Keep It Like A Secret*, og det er i den forbindelse, at de gæster A Colossal Weekend.

A Colossal Weekend har tidligere præsenteret bands som Godspeed You! Black Emperor, Deafheaven, Alcest, SUMAC, Cult of Luna, Speaker Bite Me, Solbrud og Russian Circles.

**Fakta om koncerten:**
A Colossal Weekend 2019
Fredag d. 10. maj – lørdag d. 12. maj
VEGA, Enghavevej 40, 1674 København V
Billetpriser fra 300 kr. + gebyr
Billetsalget starter fredag d. 28. september kl. 10.00 via vega.dk og Ticketmaster